Записва се в бригадата на руския майор Чиляев и участва във всички сражения на този батальон. След обявяването на Руско-турската война (1877 – 1878 г.) той попада в първа опълченска дружина. От преминаването на Дунав на войските до последния ден на войната той взема участие във всички сражения. В началото на войната е в дружината на подполковник Кисяков. След това е в състава на предния отряд на генерал-адютанта Гурко. Участва в освобождението на Търново, преминава Балкана и взима участие в освобождението на Казанлък и Стара Загора. Шипка е върхов момент в неговата военна кариера. На 9 – 12 август защитава прохода Шипка под командването на генерал-лейтенант Скобелев-син. Там е ранен в главата, защото като младеж с нисък ръст непрекъснато носи вода от поточе, постоянно обстрелвано от ордите на Сюлейман паша. От 24 до 29 август 1877 г. взема участие при преминаването на Балкана. В края на войната участва в разпръсването на струпаните башибозуци край селата Садово, Кадър факли и Каржаларе на 22 януари 1878 г.